Dunyo bo‘yicha koronavirus bilan kasallanganlar soni 35 million kishidan oshdi

Pandemiya boshidan buyon dunyo bo‘yicha koronavirusga chalinganlar soni 35 million kishidan oshdi. Bu haqda Jons Hopkins universiteti ma’lumotlariga tayangan holda “RBK” xabar berdi.

Qariyb bir oy ichida COVID-19 bilan kasallanganlar soni 8 million nafarga oshgan.
Kasallanish holatlarining eng ko‘pi hamon AQShda qayd etilmoqda. Mamlakatda pandemiya boshlanganidan beri 7,4 million kishida koronavirus aniqlangan. Ikkinchi o‘rinda — Hindiston (6,5 million), undan keyin — Braziliya (4,9 million) bormoqda.
Eslatib o‘tamiz, O‘zbekistonda koronavirus qurbonlari soni  500 kishidan oshdi. SSV rasmiy statistikasi bo‘yicha O‘zbekistonda 4-oktabr soat 23:00 holatiga ko‘ra 58 687 kishi koronavirusga chalingan, ularning 55 318 nafari (94 foizi) sog‘aygan.
Ma’lumot uchun, dunyoda koronavirusga chalinganlar soni 30-avgustda 25 million, 11-sentabrda 28 million, 14-sentabrda 29 million, 18-sentabrda 30 million, 21-sentabr kuni esa 31 million kishidan oshgan edi.